text: Socialdemokrat i klinch med fagforening
  06 februar 2010 kl. 12.54
  Nyvalgt byrådsmedlem for Socialdemokratiet i Vejle nægter at skrive overenskomst med 3F, hvis formand er en anden nyvalgt socialdemokratisk byrådsmedlem i samme by.
  Striden står om Conrad Cafe, hvor 60 unge arbejder uden overenskomst - cafeen ejes af Martin Sikær Kristensen, der er socialdemokratisk byrådsmedlem i Vejle.
  De unge ansatte er alle medlemmer af Kristelig Fagforening og arbejder uden overenskomst - men ingen af dem ønsker at blive medlem hos 3F. De unge har ligefrem truet med kollektivt at sige op, hvis de bliver tvunget ind i 3F.
  Cafeejeren betaler ikke pensionsbidrag, men gir' i stedet de unge en højere løn.
     
  
  Risikerer blokade
  3F - hvis formand er en anden nyvalgt socialdemokrat, Martin Jensen - truer nu med blokade og sympatikonflikt. 
  3F-formanden forstår ikke sin partifælle - som socialdemokrat er man en del af bevægelsen, og så bør der også være en overenskomst på den virksomhed, man ejer.
  Også andre steder i den socialdemokratiske bevægelse bliver situationen på Conrad Cafe betragtet som et problem - bl.a. siger formanden for den socialdemokratiske fællesledelse, at sagen risikerer at skade partiet.
  